CELEX: 52021PC0175
Language: da
Date: 2021-04-13
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Internationale Kakaoråd

EUROPA-KOMMISSIONEN
            Bruxelles, den 13.4.2021
            COM(2021) 175 final
            2021/0094(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i Det Internationale Kakaoråd
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Den Internationale Kakaoorganisations (herefter "ICCO")
                  1
                Internationale Kakaoråd (herefter "ICCO-Rådet") i forbindelse med den planlagte vedtagelse af forlængelsen af den internationale kakaooverenskomst 2010
                  2
               . 
            
            
               2.Baggrund for forslaget
            
            
               2.1.Den internationale kakaooverenskomst 2010
            
            
               
                  Den internationale kakaooverenskomst 2010 (herefter "overenskomsten") har til formål at fremme det internationale samarbejde om kakaoanliggender og dertil knyttede spørgsmål, at tilvejebringe et forum for mellemstatslige konsultationer om kakao og om mulighederne for at forbedre verdensøkonomien med hensyn til kakao, at lette samhandelen ved at indsamle oplysninger om verdensmarkedet for kakao og stille disse til rådighed og at tilskynde til øget efterspørgsel efter kakao.
               
               
                  Overenskomsten trådte i kraft den 1. oktober 2012 for en periode på ti år indtil den 30. september 2022 (overenskomstens artikel 62, stk. 1).
               
               
                  Den Europæiske Union er part i overenskomsten
                     3
                  .
               
            
            
               2.2.Det Internationale Kakaoråd
            
            
               I henhold til overenskomstens artikel 6, stk. 1, består Det Internationale Kakaoråd af alle organisationens medlemmer. I henhold til overenskomstens artikel 7 udøver Rådet alle sådanne beføjelser og varetager eller drager omsorg for udførelsen af alle sådanne funktioner, som er nødvendige for gennemførelsen af overenskomstens udtrykkelige bestemmelser.
            
            
               ICCO-Rådet holder som hovedregel én ordinær samling i hver halvdel af kakaoåret, men har mulighed for at holde ekstraordinære samlinger (overenskomstens artikel 9, stk. 1 og 2). I henhold til overenskomstens artikel 12 træffes alle beslutninger i ICCO-Rådet i princippet med enstemmighed. Hvis der ikke kan opnås enstemmighed, vedtages beslutninger ved særlig afstemning i overensstemmelse med proceduren i overenskomstens artikel 12, stk. 1. Overenskomstens artikel 10 og 11 indeholder bestemmelser om en særlig fordeling af stemmer og afstemningsregler for organisationens eksporterende og importerende medlemmer.
            
            
               2.3.Den retsakt, der skal vedtages af Det Internationale Kakaoråd
            
            
               
                  I september 2020 henstillede ICCO-Rådet på sin 102. samling, at overenskomstens aktuelle udløbsdato forlænges. Dette ville muliggøre vedtagelsen af en mere væsentlig revision i fremtiden. ICCO-Rådet skal træffe afgørelse om forlængelsen af overenskomsten i henhold til dennes artikel 62, stk. 4, som fastsætter, at Rådet kan vedtage at forlænge gyldigheden af overenskomsten i sin helhed eller delvis med to perioder på ikke over to kakaoår.
               
            
            
               ICCO-Rådet skal på sin 103. samling den 22.-23. april 2021 vedtage en afgørelse vedrørende forlængelse af den internationale kakaooverenskomst 2010 ("den påtænkte retsakt"). Denne beslutning kan blive udsat til de næste samlinger i Rådet.
            
            
               Formålet med den påtænkte retsakt er at godkende forlængelsen af den internationale kakaooverenskomst 2010 i ICCO-Rådet. En forlængelse af den internationale kakaooverenskomst 2010 vil give ICCO's medlemmer den fornødne tid til at føre forhandlinger om revisionen af overenskomsten.
            
            
               Den påtænkte retsakt får bindende virkning for parterne i henhold til overenskomstens artikel 12, stk. 3, hvori følgende fastsættes: "Medlemmerne forpligter sig til at acceptere enhver beslutning, som rådet vedtager i henhold til overenskomsten, som bindende".
            
            
               3.Den holdning, der skal indtages på Unionens vegne
            
            
               Formålet med dette forslag er at indhente Rådets bemyndigelse til, at Kommissionen på Unionens vegne i ICCO-Rådet stemmer for en forlængelse af overenskomsten.
            
            
               
                  En forlængelse af overenskomsten på højst fire år vil give ICCO's medlemmer den fornødne tid til at foretage en væsentlig revision, hvor der især ses på en modernisering og forenkling af overenskomsten.
               
            
         
         
            
               Forhandlingerne om delvist at revidere overenskomsten vil blive indledt på ICCO-Rådets 103. samling i april 2021. Behovet for forlængelse vil blive vurderet i forhold til udviklingen i forhandlingerne for at give tilstrækkelig tid til en delvis revision af overenskomsten.
            
            
               
                  I øjeblikket er EU's deltagelse i ICCO en fordel for både Unionen og for andre af ICCO's medlemsstater, og overenskomsten kan forlænges, som den er. En forlængelse af overenskomsten efter 2022 og det sideløbende arbejde med en modernisering af den vil føre til en fornyet inddragelse af medlemmerne og en drøftelse af, om ICCO er et egnet værktøj til at håndtere de aktuelle udfordringer. En eventuel revision af overenskomsten efter 2022 vil potentielt øge dens merværdi og relevansen af dens arbejde og kan skabe større interesse for ICCO. Det er derfor i Unionens interesse at forlænge overenskomsten.
               
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Princippernes anvendelse på det foreliggende tilfælde
            
            
               ICCO-Rådet er et organ, der er nedsat ved en overenskomst, nemlig den internationale kakaooverenskomst 2010.
            
            
               Den retsakt, som ICCO-Rådet skal vedtage, er en retsakt, der har retsvirkninger. Den påtænkte retsakt får bindende virkning i henhold til folkeretten, jf. artikel 12, stk. 3, og artikel 62, stk. 4, i den internationale kakaooverenskomst 2010.
            
            
               Den påtænkte retsakt supplerer eller ændrer ikke den institutionelle ramme for overenskomsten.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 i TEUF sammenholdt med artikel 218, stk. 9, i TEUF.
            
         
         
            
               2021/0094 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Det Internationale Kakaoråd
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den internationale kakaooverenskomst 2010 ("overenskomsten") blev indgået af Unionen ved Rådets afgørelse 2012/189/EU
                  5
                og trådte i kraft den 1. oktober 2012.
            
            
               (2)I henhold til overenskomstens artikel 62, stk. 1, er overenskomsten gældende til den 30. september 2022, medmindre den forlænges.
            
            
               (3)I henhold til overenskomstens artikel 7, stk. 1, udøver Det Internationale Kakaoråd for Den Internationale Kakaoorganisation ("ICCO-Rådet") alle sådanne beføjelser og varetager eller drager omsorg for udførelsen af alle sådanne funktioner, som er nødvendige for gennemførelsen af overenskomstens udtrykkelige bestemmelser. I henhold til overenskomstens artikel 62, stk. 4, kan ICCO-Rådet vedtage at forlænge gyldigheden af denne overenskomst ud over den nuværende udløbsdato "med to perioder på ikke over to kakaoår", det vil sige indtil den 30. september 2024 for den første periode og indtil den 30. september 2026 for den anden periode.
            
            
               (4)ICCO-Rådet skal på sin 103. samling den 22. og 23. april 2021 vedtage en afgørelse om forlængelse af denne overenskomst. Denne afgørelse kan blive udsat til et senere tidspunkt.
            
            
               (5)Den holdning, der skal indtages på Unionens vegne i ICCO-Rådet, bør fastlægges, da ICCO-Rådets afgørelse om at forlænge overenskomsten får bindende virkning for Unionen.
            
            
               (6)I betragtning af hvor vigtig kakaosektoren er for en række medlemsstater og for Unionens økonomi, er det i Unionens interesse at fortsætte med at deltage i ICA.
            
            
               (7)En forlængelse af overenskomsten med højst fire år bør give ICCO-Rådets medlemmer den fornødne tid til at foretage en væsentlig revision i fremtiden, hvor der især ses på en modernisering og forenkling af overenskomsten — 
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på den 103. samling i Det Internationale Kakaoråd for Den Internationale Kakaoorganisation, skal være at stemme for en forlængelse af den internationale kakaooverenskomst 2010 med to perioder på ikke over to kakaoår, det vil sige indtil den 30. september 2024 for den første periode og indtil den 30. september 2026 for den anden periode. 
            
            
               Artikel 2
            
            
               Denne afgørelse er rettet til Kommissionen.
            
         
         
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Som oprettet ved kakaooverenskomsten af 1972: De Forenede Nationers traktatsamling, bind 882, s. 67.
               
               
                  
                     (2)
                  
                        De Forenede Nationers traktatsamling, bind 2871.
               
               
                  
                     (3)
                  
                        Rådets afgørelse af 26. marts 2012 om indgåelse af den internationale kakaooverenskomst 2010 (EUT L 102 af 12.4.2012, s. 1), Rådets afgørelse af 17. maj 2011 om undertegnelse på Den Europæiske Unions vegne og om midlertidig anvendelse af den internationale kakaooverenskomst 2010, (EUT L 259 af 4.10.2011, s. 7).
               
               
                  
                     (4)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (5)
                  
                        Rådets afgørelse 2012/189/EU af 26. marts 2012 om indgåelse af den internationale kakaooverenskomst 2010 (EUT L 102 af 12.4.2012, s. 1).